|  |
| --- |
| Modtager: KommuneMED |

Notat om sundhedstjek - beskatning

Arbejdsgiverbetalte sundhedsydelser er som udgangspunkt skattepligtige for modtageren. Baggrunden er, at den ansattes generelle sundhedstilstand skatteretligt set er et privat anliggende.

Der er dog mulighed for at gennemføre et skattefrit sundhedstjek, hvis samtlige af følgende betingelser er opfyldt:

1. Sundhedstjek skal være som led i den generelle personalepleje
2. Sundhedstjekket må ikke have nogen væsentlig økonomisk værdi
3. Sundhedstjekket skal foregå på arbejdspladsen og på arbejdsgiverens foranledning samt
4. Sundhedstjekket må ikke være så omfattende, at der reelt er tale om en helbredsundersøgelse.

Ad 1: Sundhedstjekket skal være et tilbud, som er rettet mod alle medarbejdere. Det må f.eks. ikke kun være rettet mod medarbejdere, som er over 55 år (SKM2011.430.SR).

Ad 2: I en enkelt afgørelse fra Skatterådet (SKM2010.521.SR) blev det godkendt, at en sundhedsundersøgelse kostede ca. 1.500 kr. pr. medarbejder.

Ad 4: Skatterådet har godkendt, at generelle undersøgelser som vurdering af syns-, høresans og bevægeapparater uden anvendelse af apparater eller teknisk måleudstyr, vurdering af hjerte og lunger ved stetoskopi, fastlæggelse af BMI, basale blodprøver (måling af blodprocent, kolesterol og sukker) og urinprøver, der alene har til formål at undersøge tilstedeværelse af sukker og ketonstoffer, og ikke hvorvidt der kan være tale om urinvejslidelser, ikke skal beskattes (SKM2010.521.SR)

Spørgeskemaundersøgelse, der omfatter kost, rygning, alkohol, motion og stress, livsstilssamtale, blodtryksmåling, body composition analyse medfører heller ikke skattepligt for medarbejderen (SKM2011.58.SR).

Sundhedstjekket må alene have karakter af visitation og må gerne udføres af en læge. Hvis der er behov for yderligere undersøgelser eller egentlig behandling, skal der henvises til den ansattes egen læge.

Måling af lungefunktion, elektrokardiografi og røntgen af lunger og hjerte er så omfattende undersøgelser, at de har karakter af en egentlig helbredsundersøgelse, som ikke er omfattet af skattefrihed (SKM2005.203.LR).

Individuel kostvejledning vil ikke være omfattet af skattefrihed, medmindre der foreligger en lægehenvisning, og kostvejledningen er et tilbud, som gælder alle medarbejdere (SKM2011.610.SR).

Hvis en sundhedsydelse ikke er skattefri, har arbejdsgiveren pligt til at indberette den.